MGP-stjerner, Medina, Burhan G. og Rasmus Walter er på programmet, når sponsorer bag Aalborg Pirates arrangerer to store, gratis koncerter i april.

Sponsorerne bag Aalborg Pirates, Cool East, er gået sammen med Cool Shop om to store arrangementer, der giver gratis adgang til to koncerter i Gigantium. Den 29. april er der fokus på børnene, når der kommer MGP-stjerner og Ramasjang-værter på besøg under navnet Cool Kids for Cool East. På programmet står Ladybirdz, Teen Eyes, Lærke, Flora Ofelia. Dagen efter er der et godt tilbud til de unge og voksne, når Medina, Burhan G, Rasmus Walther og Tøsedrengene går på scenen. - Det her er en kæmpe gave fra hovedsponsorerne bag Cool East, der har fået opbakning af Coolshop som eventsponsor. Sammen ønsker de at synliggøre Aalborg Øst som en stærk bydel, hvor fælleskaber og fantastiske oplevelser bringer folk sammen. Med to gratis koncerter i den her kaliber gør de det muligt for alle at deltage og bidrage til at gøre det til en fantastisk fest, fortæller adm. direktør Thomas Bjuring fra Aalborg Pirates. Det er Aalborg Havn, Himmerland Boligforening, Rambøll, Thomsen & Fals, Hustømrerne, Stofa, Aalborg Portland, Alabu Bolig og Aalborg Stevedore Company som står bag Cool East og hovedsponsoratet i Aalborg Pirates. - Til gengæld for gaven til nordjyderne håber Cool East, Coolshop og Aalborg Pirates, at koncertgængerne vil vise overskud til at involvere sig og vise opbakning til koncerterne. Forhåbentlig udviser de også villighed til at smide et par kroner i boderne, forklarer direktør Klaus Ringgaard fra Alabu Bolig som repræsentant for Cool East. Billetterne til de to koncerter bliver fordelt via Cool East-sponsorerne, men der er også mulighed for at reservere billetter via coolbeats.dk, der er i luften fra mandag 14. marts.